Diari Oficial de la Generalitat Valenciana


Sumari del DOGV 9343, del 19-05-2022 (2022/4074)

RESOLUCIÓ de 9 de maig de 2022, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Col·legi Oficial d'Agents Comercials d'Alacant en el Registre de col·legis professionals i de consells valencians de col·legis professionals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9343

Data del DOGV
:   19-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4074


Data del document
:   09-05-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 9 de maig de 2022, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Col·legi Oficial d'Agents Comercials d'Alacant en el Registre de col·legis professionals i de consells valencians de col·legis professionals de la Comunitat Valenciana. [2022/4074]  
  
Vist l'expedient de sol·licitud de modificació estatutària instruït a instàncies del Col·legi Oficial d'Agents Comercials d'Alacant, inscrit amb el número 19 de la Secció Primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció de la modificació dels articles 81, 82, 85 a 90, 92 i 93 del títol V, «De la responsabilitat dels col·legiats», dels vigents estatuts, i del seu capítol segon, que passa a denominar-se «De les infraccions i sancions», atesos els següents  
  
  
Fets  
Primer. En data 11 de desembre de 2020, el president del Col·legi va presentar la sol·licitud d'inscripció de la modificació parcial dels estatuts de la corporació professional en el Registre de col·legis professionals i de consells valencians de col·legis professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els vigents estatuts del Col·legi van ser inscrits en el Registre de col·legis professionals i de consells valencians de col·legis professionals de la Comunitat Valenciana el 12 de maig de 2011, per la Resolució de 29 d'abril de 2011, del director general de Justícia i Menor, de la Conselleria de Justícia i Administracions Públiques.  
Tercer. Mitjançant uns oficis de 8 de març i 19 d'abril de 2022, el Servei de Col·legis Professionals i Registre d'Unions de Fet de la Comunitat Valenciana va formular objeccions al contingut dels articles 81, 82, 86, 87, 89 i 90 i a la documentació presentada, i va sol·licitar que s'esmenaren les deficiències.  
Quart. El 28 de març i el 3 de maig de 2022 el Col·legi va presentar els certificats del secretari amb el vistiplau del president en els quals s'indicava que en els plens de la Junta de Govern, de 25 de març i 29 d'abril de 2022, es van esmenar les consideracions realitzades pel Servei de Col·legis Professionals i Registre d'Unions de Fet de la Comunitat Valenciana al contingut dels esmentats articles. Així mateix, consten en l'expedient els certificats del secretari del Col·legi en els quals s'indicava que, en data 25 de març i 2 de maig de 2022, s'havia remés al Consell Valencià de Col·legis d'Agents Comercials una còpia de la modificació dels estatuts, en compliment del que es disposa en l'article 11.3 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Cinqué. La modificació parcial dels Estatuts del Col·legi Oficial d'Agents Comercials d'Alacant va ser aprovada per la Junta General extraordinària, celebrada el 25 de setembre de 2020, segons el certificat del secretari del Col·legi, amb el vistiplau del president, de data 16 de novembre de 2020. La Junta General va acordar en la mateixa data facultar la Junta de Govern i, especialment, el president i el secretari per a dur a terme davant de l'administració competent les actuacions necessàries per al seu registre i inscripció.  
Sisé. La modificació estatutària la inscripció de la qual se sol·licita es refereix als articles 81, 82, 85 a 90, 92 i 93 del títol V, «De la responsabilitat dels col·legiats», dels vigents estatuts, i del seu capítol segon, que passa a denominar-se «De les infraccions i sancions». Els articles modificats queden redactats amb el tenor literal següent:  
  
«Article 81. Funcions disciplinàries del Col·legi. Responsabilitat disciplinària dels agents comercials  
La Llei 6/1997, de 4 de desembre, de la Generalitat, estableix en l'article 4, com un dels fins essencials dels col·legis professionals, la vigilància de l'exercici de la professió, fent complir l'ètica professional i les normes deontològiques que li siguen específicament pròpies. En l'article 5 disposa, com una de les funcions pròpies dels col·legis professionals per al compliment d'aquesta finalitat essencial, la de vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'ordre professional i col·legial.  
Els agents comercials estan subjectes a responsabilitat disciplinària, en el cas d'infracció dels seus deures professionals.  
Es faran constar en tot cas en l'expedient personal del col·legiat les sancions disciplinàries corporatives.  
  
Article 82. Exercici de la potestat disciplinària  
El president i la Junta de Govern del Col·legi Oficial d'Agents Comercials d'Alacant són competents per a l'exercici de la potestat disciplinària, atenint-se a les normes següents:  
1. S'estendrà a la sanció d'infraccions de deures professionals o normes ètiques de conducta quan afecten la professió o a l'ordre col·legial.  
2. Es declararà després de la formació d'un expedient, seguit pels tràmits del procediment disciplinari que s'estableix en aquests estatuts.  
3. Comprendrà com a correccions les següents:  
a) Prevenció per escrit.  
b) Reprensió privada.  
c) Suspensió de l'exercici de l'agència comercial.  
d) Expulsió del Col·legi.  
  
Capítol segon  
De les infraccions i sancions  
  
Article 85. Classes d'infraccions  
Les infraccions que poden portar aparellada una sanció disciplinària es classifiquen en molt greus, greus i lleus.  
  
Article 86. Infraccions molt greus  
Són infraccions molt greus:  
a) L'exercici de la professió d'agent comercial en qualsevol de les seues modalitats per una persona que, per l'acompliment de les seues funcions, siguen aquestes d'índole oficial o privada, puga exercir una coacció o gaudir de privilegi per a la compravenda de mercaderies o l'encàrrec de serveis.  
b) Els actes i omissions que constituïsquen una ofensa greu a la dignitat de la professió o a les regles ètiques que la governen i, de manera específica, els que porten amb si l'incompliment, amb intenció de lucre, dels compromisos contrets en l'exercici d'aquella.  
c) L'atemptat contra la dignitat o l'honor de les persones que constituïsquen la Junta de Govern quan actuen en l'exercici de les seues funcions i contra qualsevol company en ocasió de l'exercici professional.  
d) L'abús de poder o lucre il·lícit en l'acompliment de càrrecs col·legials.  
e) La realització d'activitats, constitució d'associacions o pertinença a aquestes quan tinguen com a fins o realitzen funcions que siguen competència pròpia i exclusiva del Col·legi o les interferisquen d'alguna manera.  
f) L'incompliment durant un termini superior a 12 mesos de les obligacions econòmiques a les quals quede obligat el col·legiat, tant les derivades per impagament de les quotes col·legials, ordinàries i extraordinàries, com qualsevol altra mena de quota social que reglamentàriament poguera ser-li imposada.  
g) La reiteració en infracció greu.  
  
Article 87. Infraccions greus  
Són Infraccions greus:  
a) Acceptar l'agència comercial, mandat o representació d'empreses sense comprovar prèviament els motius del fet a què haja obeït la substitució o cessament de l'agent comercial que l'haja precedit, o si han sigut complides les obligacions de l'empresa quant a la liquidació de comissions o indemnitzacions que a aquell li poguera correspondre.  
  
b) L'incompliment greu de les normes estatutàries o dels acords adoptats pel Col·legi o pel Consell Valencià, o pel Consell General, si és el cas, llevat que constituïsca una infracció de superior entitat.  
c) La falta de respecte greu, per acció o omissió, als components de la Junta de Govern o membres del Consell Valencià quan actuen en l'exercici de les seues funcions, o a qualsevol company en l'exercici professional.  
d) Els actes de desconsideració manifesta cap als companys en l'exercici de l'activitat professional.  
e) Els actes de competència deslleial.  
f) La violació deliberada dels interessos dels consumidors o usuaris.  
  
g) Els actes enumerats en l'article anterior, quan no tingueren entitat suficient per a ser considerats com a molt greus.  
  
Article 88. Infraccions lleus  
Són infraccions lleus:  
a) La falta de respecte lleu als membres de la Junta de Govern en l'exercici de les seues funcions, o a qualsevol company en l'exercici professional, quan no constituïsquen una infracció greu o molt greu.  
b) La negligència en el compliment de les normes estatutàries.  
c) Les infraccions lleus dels deures professionals.  
d) Els actes enumerats en l'article anterior, quan no tingueren entitat suficient per a ser considerats com a greus.  
  
Article 89. Sancions  
Les sancions i correccions disciplinàries que poden imposar-se són:  
a) Per infraccions molt greus:  
1. Suspensió de la col·legiació per un termini superior a un any sense excedir-ne cinc.  
2. Expulsió del Col·legi.  
b) Per infraccions greus:  
1. Suspensió de la col·legiació per un termini no superior a sis mesos  
c) Per infraccions lleus  
1. Prevenció per escrit.  
2. Reprensió privada.  
  
Article 90. Procediment sancionador  
Les infraccions lleus seran sancionades per la Junta de Govern, i en el seu nom, pel president del Col·legi, després de l'obertura d'un expedient disciplinari, tramitat conforme al Reglament de procediment disciplinari aprovat pel Consell Valencià de Col·legis d'Agents Comercials.  
  
Les infraccions greus i molt greus seran sancionades per la Junta de Govern després de l'obertura d'un expedient disciplinari, tramitat conforme al reglament de procediment disciplinari aprovat pel Consell Valencià de Col·legis d'Agents Comercials.  
A falta d'aquest reglament, regirà el que es disposa en el reglament de procediment disciplinari aprovat pel Consell General de Col·legis d'Agents Comercials d'Espanya, i a falta d'aquest, regirà el que es disposa en les normes de procediment sancionador contingudes en la Llei de procediment administratiu.  
No obstant això, quan la infracció molt greu comesa consistisca en l'incompliment del pagament de les obligacions econòmiques a les quals estiga obligat el col·legiat durant un termini superior a 12 mesos, tant les derivades per impagament de les quotes col·legials, ordinàries i extraordinàries, així com qualsevol altre tipus de quota social que reglamentàriament poguera ser-los imposada, s'establirà un procediment especial, consistent a traslladar al col·legiat l'inici de l'expedient per la comissió d'una infracció molt greu amb proposta de resolució, perquè en el termini màxim de 15 dies hàbils al·legue el que convinga al seu dret. Transcorregut aquest termini, serà la Junta de Govern qui resoldrà en el termini d'un mes la sanció que corresponga.  
La Junta de Govern i el president podran delegar les seues facultats d'instrucció d'un expedient disciplinari i de proposta de resolució en un òrgan que es puga crear amb aquesta finalitat. L'acord d'imposició de sanció correspondrà en tot cas a la Junta de Govern.  
El termini màxim per a la tramitació de l'expedient i la seua elevació a la Junta de Govern serà de tres mesos, excepte pròrroga per una causa justificada, que es consignarà expressament en aquest.  
La Junta de Govern del Col·legi remetrà al Consell Valencià de Col·legis d'Agents Comercials un testimoniatge dels seus acords de sanció en els expedients per infraccions greus o molt greus.  
El resultat de tota denúncia per un col·legiat es farà saber al denunciant mitjançant un acord motivat.  
  
Article 92. Prescripció d'infraccions i sancions  
Les infraccions determinants de sanció disciplinària corporativa prescriuran, si són lleus, al cap de tres mesos; si són greus, al cap d'un any, i si són molt greus, al cap de dos anys dels fets que les motivaren.  
Les sancions imposades prescriuran, les de les infraccions lleus, al cap de tres mesos; les de les infraccions greus, al cap d'un any, i les de les infraccions molt greus, al cap de tres anys, des de la data de l'acord que les impose.  
  
Article 93. Rehabilitació  
Els sancionats podran demanar la rehabilitació, amb la consegüent cancel·lació de la nota del seu expedient personal, en els terminis següents, comptats des del compliment total de la sanció:  
a) Si fora per infracció lleu, al cap de sis mesos.  
b) Si fora per infracció greu, al cap de dos anys.  
c) Si fora per infracció molt greu, al cap de quatre anys.  
d) Si haguera consistit en expulsió, el termini serà de cinc anys.  
La rehabilitació se sol·licitarà a la Junta de Govern del Col·legi. En el cas d'expulsió, hauran d'aportar-se proves de la rectificació de conducta, que seran apreciades ponderadament pels qui hagen de jutjar en l'àmbit corporatiu, en qualsevol dels seus tràmits.  
Els tràmits de rehabilitació es duran a terme de la mateixa manera que per a l'enjudiciament i sanció de les infraccions i amb iguals recursos.  
La Junta de Govern remetrà al Consell Valencià de Col·legis d'Agents Comercials un testimoniatge de les seues resolucions en els expedients de rehabilitació que coneguen.»  
  
Fonaments de dret  
Primer. Revisada la sol·licitud de la modificació dels Estatuts del Col·legi Oficial d'Agents Comercials d'Alacant, aquests contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en l'esmentat article i en els mateixos estatuts del Col·legi.  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desplegament de la Llei 6/1997, de 4 de desembre, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
Per tot l'anterior, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última; i altres disposicions complementàries de pertinent aplicació, resolc:  
  
Inscriure la modificació dels articles 81, 82, 85 a 90, 92 i 93, així com el canvi de denominació del capítol segon del títol V, «De la responsabilitat dels col·legiats», dels vigents estatuts, en el Registre de col·legis professionals i de consells valencians professionals de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 9 de maig de 2022.- La directora general de Modernització i Relacions amb l'Administració de Justícia: Àngels Bixquert Sanz.